กสิกรไทยขยายช่องทางโอนเงินไปพม่า
กสิกรไทยจับมือธนาคารโค โอเปอเรทีฟ (CB Bank) ของพม่า เพิ่มช่องทางโอนเงินแรงงานพม่า ผ่านเอทีเอ็มกสิกรไทยทั่วประเทศตั้งแต่ 28 พ.ค.นี้
8 พ.ค. 2556

กสิกรไทยจับมือธนาคารโค โอเปอเรทีฟ (CB Bank) ของพม่า เพิ่มช่องทางโอนเงินแรงงานพม่า ผ่านเอทีเอ็มกสิกรไทยทั่วประเทศตั้งแต่ 28 พ.ค.นี้
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ปัจจุบันแรงงานชาวพม่าที่เข้ามาทำงานในประเทศไทยมีอยู่กว่า 3 ล้านคน คาดว่าสิ้นปีจะมีชาวพม่าที่ได้รับอนุญาตเข้ามาทำงานในประเทศไทยเพิ่มขึ้นอีกกว่า 1.8 ล้านคน ดังนั้น จึงมีความต้องการช่องทางโอนเงินรายได้ที่ได้จากการทำงานกลับไปยังประเทศพม่าเพิ่มมากขึ้น ดังนั้นธนาคารกสิกรไทยจึงได้ร่วมกับธนาคารโค โอเปอเรทีฟ (Co-Operative Bank) หนึ่งในธนาคารเอกชนรายใหญ่ในประเทศพม่า ขยายเครือข่ายการให้บริการโอนเงินไปประเทศพม่า ผ่านเครื่องเอทีเอ็มกสิกรไทยที่ให้บริการเป็นภาษาพม่ามากกว่า 880 เครื่องในเขตที่มีชาวพม่าหนาแน่นทั่วประเทศ โดยสามารถโอนเงินได้สูงสุด 100,000 บาทต่อคนต่อวัน และหากโอนเงินก่อนเวลา 14.00 น.จะสามารถรับเงินได้ภายใน 1 วัน ที่สาขาธนาคารในเครือข่าย (Affiliated Banks) ของธนาคารโค โอเปอเรทีฟ ที่ครอบคลุมกว่า 260 สาขาทั่วประเทศพม่า ผู้สนใจสามารถสมัครใช้บริการผ่านเคาน์เตอร์สาขาธนาคารกสิกรไทย และสามารถใช้บริการโอนเงินผ่านเครือข่ายเอทีเอ็มทั่วประเทศ ผ่านช่องทางที่เพิ่มขึ้นตั้งแต่วันที่ 28 พฤษภาคม 2556 เป็นต้นไป
นายปรีดี กล่าวเพิ่มเติมว่า ธนาคารกสิกรไทยมีนโยบายสร้างเครือข่ายการให้บริการทางการเงินที่สมบูรณ์แบบเพื่อรองรับประชาคมเศรษฐกิจอาเซียนในปี 2558 โดยธนาคารได้จัดตั้งสำนักงานผู้แทนในกรุงย่างกุ้งเพื่อเป็นศูนย์กลางการให้บริการแก่ลูกค้านักธุรกิจไทยที่ต้องการเข้าไปลงทุน หรือต้องการหาตลาดใหม่เพื่อส่งสินค้าไปยังประเทศพม่า โดยสามารถให้บริการข้อมูลและคำปรึกษาแบบครบวงจร (One Stop Service) ทั้งเรื่องการตลาดเชิงลึก ข้อมูลการค้าการลงทุน กฏหมาย เครือข่ายธุรกิจที่สำคัญต่าง ๆ รวมทั้งสถาบันการเงินท้องถิ่น พร้อมช่วยต่อยอดด้วยการจับคู่ธุรกิจ (Global Business Matching) จากฐานลูกค้าและเครือข่ายความร่วมมือของธนาคาร